32010D0425
L 199/30
SLUŽBENI LIST EUROPSKE UNIJE
ODLUKA KOMISIJE
od 28. srpnja 2010.
o izmjeni Odluke 2009/767/EZ o izradi, održavanju i objavi pouzdanih popisa pružatelja usluga certificiranja koje nadziru/akreditiraju države članice
(priopćena pod brojem dokumenta C(2010) 5063)
(Tekst značajan za EGP)
(2010/425/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu (1), a posebno njezin članak 8. stavak 3.,
budući da:
(1)
Prekogranična uporaba naprednih elektroničkih potpisa koji se zasnivaju na kvalificiranom certifikatu i izrađuju pomoću ili bez sredstva za izradu sigurnih potpisa, pojednostavnjena je Odlukom Komisije 2009/767/EZ od 16. listopada 2009. o utvrđivanju mjera za olakšavanje korištenja postupaka elektroničkim sredstvima putem jedinstvenih kontaktnih točaka u skladu s Direktivom 2006/123/EZ Europskog parlamenta i Vijeća o uslugama na unutarnjem tržištu (2), prema kojoj su države članice obvezne staviti na raspolaganje informacije koje su potrebne za potvrdu tih elektroničkih potpisa. Države članice posebno moraju u svojim takozvanim „pouzdanim popisima” staviti na raspolaganje informacije o pružatejima usluga certificiranja koji izdaju kvalificirane certifikate za javnost u skladu s Direktivom 1999/93/EZ Europskog parlamenta i Vijeća od 13. prosinca 1999. o okviru Zajednice za elektroničke potpise (3), koje nadziru/akreditiraju države članice te o uslugama koje pružaju.
(2)
U suradnji s Europskim institutom za telekomunikacijske standarde već je organiziran niz praktičnih testova kojima se državama članicama omogućuje da provjere sukladnost svojih pouzdanih popisa sa specifikacijama navedenim u Prilogu Odluci Komisije 2009/767/EZ. Ti su testovi pokazali da su potrebne određene tehničke izmjene tehničkih specifikacija iz Priloga Odluci 2009/767/EZ kako bi se osiguralo funkcioniranje i interoperabilnost pouzdanih popisa.
(3)
Testovi su također potvrdili i potrebu da države članice svoje pouzdane popise objave ne samo u ljudima čitljivom obliku, kako to zahtijeva Odluka 2009/767/EZ, nego i u obliku prilagođenom strojnoj obradi. Ručna uporaba pouzdanih popisa u ljudima čitljivom obliku može biti prilično složena i dugotrajna kada države članice imaju veći broj pružatelja usluga certificiranja. Objava pouzdanih popisa u obliku prilagođenom strojnoj obradi olakšat će njihovu uporabu omogućivanjem automatske obrade te na taj način i povećati njihovu primjenu u javnim elektroničkim uslugama.
(4)
Kako bi se olakšao pristup nacionalnim pouzdanim popisima, države članice bi trebale Komisiji dostaviti informacije o lokaciji i zaštiti njihovih pouzdanih popisa. Komisija bi te informacije trebala na siguran način staviti na raspolaganje drugim državama članicama.
(5)
Rezultate tih praktičnih testova na pouzdanim popisima država članica potrebno je uzeti u obzir kako bi se omogućila njihova automatska uporaba i olakšao im se pristup.
(6)
Odluku 2009/767/EZ bi stoga trebalo na odgovarajući način izmijeniti.
(7)
S ciljem omogućivanja državama članicama da izvrše potrebne tehničke izmjene svojih postojećih pouzdanih popisa, prikladno je da se ova Odluka primjenjuje od 1. prosinca 2010.
(8)
Mjere predviđene ovom Odlukom u skladu su s mišljenjem Odbora za direktivu o uslugama,
DONIJELA JE OVU ODLUKU:
Članak 1.
Izmjene Odluke 2009/767/EZ
Odluka 2009/767/EZ mijenja se kao slijedi:
1.
Članak 2. mijenja se kako slijedi:
(a)
stavak 2. zamjenjuje se sljedećim:
„2. Države članice izrađuju i objavljuju pouzdani popis u ljudima čitljivom obliku i u obliku prilagođenom strojnoj obradi u skladu sa specifikacijama navedenim u Prilogu.”;
(b)
umeće se sljedeći stavak 2.a:
„2.a Države članice elektronički potpisuju svoj pouzdani popis u obliku prilagođenom strojnoj obradi te putem sigurnog kanala objavljuju barem pouzdani popis u ljudima čitljivom obliku, kako bi se osigurala vjerodostojnost i cjelovitost popisa.”;
(c)
stavak 3. zamjenjuje se sljedećim:
„3. Države članice Komisiji dostavljaju sljedeće informacije:
(a)
tijelo ili tijela odgovorna za izradu, održavanje i objavu pouzdanog popisa u ljudima čitljivom obliku i u obliku prilagođenom strojnoj obradi;
(b)
lokacije na kojima se objavljuje pouzdani popis u ljudima čitljivom obliku i u obliku prilagođenom strojnoj obradi;
(c)
certifikat javnog ključa koji je korišten za sigurni kanal putem kojeg se objavljuje pouzdani popis u ljudima čitljivom obliku ili, ako je pouzdani popis u ljudima čitljivom obliku elektronički potpisan, certifikat javnog ključa koji je korišten za njegovo potpisivanje;
(d)
certifikat javnog ključa koji je korišten za elektroničko potpisivanje pouzdanog popisa u obliku prilagođenom strojnoj obradi;
(e)
sve promjene informacija iz točaka od (a) do (d).”;
(d)
dodaje se sljedeći stavak 4.:
„4. Komisija, putem sigurnog kanala do provjerenog internetskog poslužitelja, svim državama članicama stavlja na raspolaganje informacije iz stavka 3., koje su dostavile države članice, i to u ljudima čitljivom obliku i u obliku prilagođenom strojnoj obradi.”
2.
Prilog se mijenja u skladu s Prilogom ovoj Odluci.
Članak 2.
Primjena
Ova se Odluka primjenjuje od 1. prosinca 2010.
Članak 3.
Adresati
Ova je Odluka upućena državama članicama.
Sastavljeno u Bruxellesu 28. srpnja 2010.